b'\n_START_ARTICLE_\nEric Carlberg\n_START_SECTION_\nUrheilu-ura\n_START_PARAGRAPH_\nCarlberg edusti ammunnassa Stockholms AF:\xc3\xa4\xc3\xa4, Stockholms PK:ta ja niin ik\xc3\xa4\xc3\xa4n tukholmalaista FOK:ta. H\xc3\xa4n kilpaili Ateenan v\xc3\xa4likisoissa 1906 kahdeksassa eri ammuntalajissa ja sai parhaan sijoituksensa 25 metrin pistoolista, jossa h\xc3\xa4n oli 11. Carlberg oli voittamassa hopeaa 50 ja 100 jaardin pienoiskiv\xc3\xa4\xc3\xa4rin makuuasentokilpailusta Lontoon olympialaisissa 1908. H\xc3\xa4n oli tuolloin my\xc3\xb6s muun muassa viides 50 jaardin pistoolin joukkuekisassa ja jaetulla yhdeks\xc3\xa4nnell\xc3\xa4 sijalla 25 jaardin pienoiskiv\xc3\xa4\xc3\xa4rin katoavien maalien kilpailussa._NEWLINE_Carlberg voitti Tukholman olympialaisissa 1912 nelj\xc3\xa4 mitalia, joista kaikki joukkuekilpailuissa. H\xc3\xa4n sai kaksi kultaista ja kaksi hopeista mitalia. Carlbergin paras henkil\xc3\xb6kohtainen sijoitus tuli 30 metrin olympiapistoolista, jossa h\xc3\xa4n oli kuudes. H\xc3\xa4n osallistui viel\xc3\xa4 Pariisin kisoihin 1924, joiden aikaan h\xc3\xa4n oli 44-vuotias. Carlberg sijoittui 25 metrin kuvioammunnassa viidenneksitoista._NEWLINE_Carlbergin miekkailuseura oli tukholmalainen FFF. H\xc3\xa4n kilpaili kalvassa vuoden 1908 olympialaisissa, joissa h\xc3\xa4n putosi henkil\xc3\xb6kohtaisen kilpailun alkulohkossa. Carlberg miekkaili my\xc3\xb6s joukkuekilpailussa, jossa Ruotsi sijoittui viidenneksi ja ylsi nelj\xc3\xa4nnelle tilalle Tukholmassa 1912. H\xc3\xa4n aloitti nykyaikaisen viisiottelun olympialaisissa 1912, mutta keskeytti ensimm\xc3\xa4isen lajin j\xc3\xa4lkeen.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nEric ja h\xc3\xa4nen kaksosveljens\xc3\xa4 Vilhelm, joka oli my\xc3\xb6s ampuja, olivat el\xc3\xa4inl\xc3\xa4\xc3\xa4k\xc3\xa4ri-is\xc3\xa4n nelj\xc3\xa4st\xc3\xa4 lapsesta nuorimmat. Heid\xc3\xa4n is\xc3\xa4ns\xc3\xa4 kuoli kaksosten ollessa 12-vuotiaita. Sek\xc3\xa4 Ericist\xc3\xa4 ett\xc3\xa4 Vilhelmist\xc3\xa4 tuli sotilaita, ja he p\xc3\xa4\xc3\xa4siv\xc3\xa4t majurin arvoon asti. Molemmat hankkivat p\xc3\xa4tevyyden my\xc3\xb6s liikunnanopettajiksi._NEWLINE_Carlberg meni vuonna 1924 naimisiin Elsa Lindellin kanssa. My\xc3\xb6hemmin h\xc3\xa4n oli sijoitettuna nykyisen Iranin alueelle kolmen vuoden ajan perustamassa joukkoja. Carlberg nimitettiin Ruotsin konsulikenraaliksi Teheraniin 1930 ja h\xc3\xa4n toimi Suomen konsulikenraalina kaupungissa vuosina 1935\xe2\x80\x931958.'